
Министерство на околната среда и водите

Регионална инспекция по околната среда и водите – Монтана



Д О К Л А Д

 Относно: Извършена комплексна проверка на обект Кравеферма и Електроцентрала за производство на електрическа енергия от биомаса от растителни и животински субстанции към „Алексия 2002” ООД, гр. София в землището на с. Добри Дол, община Лом на основание Заповед № РД 074/31.03.2015 г. на Директора на РИОСВ – Монтана.
Извършената на 03.04.2015 г. комплексна проверка на място на обект Кравеферма и Електроцентрала за производство на електрическа енергия от биомаса от растителни и животински субстанции към „Алексия 2002”ООД, гр. София е с цел установяване съответствието на обекта с нормативните изисквания по опазване на околната среда и в изпълнение на плана за контролната дейност през 2015 г.


Основната дейност на фирмата е отглеждане на крави и добив на мляко. Кравефермата е регистрирана в регистъра за производство на краве мляко I група на МЗХ за 2015 г. Животните  се отглеждат по свободен боксов метод. 
Електроцентралата в землището на с. Сливата, общ. Лом към съществуващото торово стопанство на животновъдния обект към „Алексия 2002” ООД, гр. София, произвежда електрическа енергия от биомаса от растителни и животински субстанции. 
От животновъдната дейност се получава торова маса, която е основна суровина за произвеждане на  електрическа енергия. Смесена с необходимото количество зелена маса, сместа постъпва в първични ферментатори, където 45 дни продължава биологичната ферментация, при което се отделя газ метан. След престоя в първичните ферментатори  сместа преминава във вторичния ферментатор, където в рамките на 20 дни протича процес на окончателно отделяне на остатъчен метан. От там торовата маса постъпва в торовото стопанство за сепариране /разделяне/ на течна от твърда торова маса. Отделеният метан отива във филтерно устройство за отчистване на съдържащата се сяра и оттам постъпва като основно гориво в коогенератор за производство на  електрическа енергия. Инсталацията е с капацитет 200-250 т суровина дневно. 

Част от твърдата фракция се използва за леглова маса на животните, а останалата се извозва в законорегламентирания срок на обработваните от „Алексия 2002” ООД земеделски земи за наторяване.
Водоснабдяването се извършава от собствен водоизточник, за който има издадено Разрешително за водовземане от БДУВДР- Плевен и от водопроводната мрежа за питейно-битови нужди. От дейността на обекта се формира смесен поток отпадъчни води – течен торов отпад, битово фекални отпадъчни води и води от измиването на помещенията. Смесеният поток преминава последователно посредством площадкова канализация през 6 броя приемни шахти и се прехвърля в събирателна шахта, снабдена с миксер за хомогенизиране на сместа, от където се препомпва в приемната шахта в биогазстопанството. След преминаване през два броя ферментатори, отпадъкът отива в торовото стопанство за сепариране. Течната фракция постъпва в два броя лагуни, която впоследствие се използва за наторяване на обработваните земеделски земи. Дъждовните води се събират отделно и се отвеждат в изградените извън обекта  отводнителни канали.
На обект кравеферма се използват химични средства за почистване и дезинфекция на инсталациите за доене и млекотранспорт. Съхраняват се в обособен склад с ограничен достъп в оригинални опаковки. Условията за съхранение са, съгласно изискванията, посочени в ИЛБ, отговарящи на Приложение II на Регламент 1907/2006. На площадката има  четири броя хладилни инсталации, от които работи само инсталацията за охлаждане на млякото. Представени са досиета с актуални записи, като е отразена последната проверка за херметичност, извършена на 05.01.2015 г. Извършена е и проверка за херметичност на хладилната инсталация с пропускотърсач, при което не са установени пропуски.
На площадката за производство на електрическа енергия от биомаса не се използват и съхраняват химични вещества и смеси. Експлоатират се два броя климатични инсталации (чилъри), които се поддържат по договор от италианска фирма. Във връзка с констатациите от проверката са дадени предписания за представяне в РИОСВ- Монтана досиетата на двата броя климатични инсталации на площадката за производство на електрическа енергия от биомаса и документ за правоспособност на лицето и/или фирмата, обслужващо същите, относно изпълнението на които от страна на инспекцията ще бъде осъществен последващ контрол.

При извършения оглед на площадките по време на проверката не са констатирани депонирани количества оборска тор извън определените за целта места.

За периода от предходната проверка до настоящия  момент не са постъпвали жалби и сигнали за миризми от двете площадки.

